Il-Gvern immexxi minn Joseph Muscat qiegħed jikteb storja ta' suċċess għal pajjizna. Dan is-suċċess isegwi ir-riżultat elettorali li kiseb il-Partit Laburista fl-2013 meta l-poplu ta appoġġ qawwi, bl-akbar maġġoranza li qatt kiseb partit mill-Indipendenza 'l hawn. Is-suċċess li nkiseb fl-2013 kien riżultat ta' ħidma kbira fi ħdan il-partit li bdiet minn bidliet kbar li twettqu fl-istrutturi tal-partit, sa ħidma biex il-partit iwassal il-ħsibijiet tiegħu madwar Malta u Għawdex filwaqt li sema' u kien qrib tan-nies. Illum ninsabu f'punt importanti matul din il-leġiżlatura. Filwaqt li l-Gvern għaddej b'ritmu mill-aqwa li qed jikseb suċċessi kbar għal pajjizna, fi ħdan il-partit jeħtieg li nwettqu ħidma akbar biex inħejju l-partit għall-isfidi elettorali tal-futur. Nemmen li l-Partit Laburista għandu jkompli jikseb suċċess. Suċċess kemm għall-pajjiż kif wkoll għall-partit. Fil-laqgħat li qiegħed nagħmel mad-delegati tal-konferenza, qed toħroġ ċara r-rieda tan-nies li jaħdmu fl-istrutturi tal-partit biex inwettqu aktar, biex mill-ġdid jerġa' jkollna partit imħejji tajjeb kif konna tħejjejna għall-elezzjoni tal-2013. Lid-delegati u lill-attivisti tal-partit nifhimhom sewwa għax għal għaxar snin sħaħ ħdimt qrib tagħhom meta servejt fil-kariga ta' President tal-Partit. L-għażla li nersaq 'il quddiem u mill-ġdid nerġa' nservi lill-Partit Laburista kienet imnebbħa mill-ħtieġa li jkollna ħidma maħsuba u ffukata fuq ix-xogħol li jeħtieg li jwettaq il-partit. Nemmen li s-suċċess tal-ħidma li qed titwettaq mill-Gvern jeħtieg li ssib appoġġ minn ħidma kbira li jeħtieġ li jwettaq il-partit; ħidma li tmur lil hinn mix-xogħol tal-Gvern iżda li taċċerta li dan il-Gvern jibqa' jikseb l-appoġġ biex inkomplu niksbu suċċess. Il-pjan ta' ħidma li qed nippreżenta biex infisser il-vizjoni tiegħi huwa maqsum f'ħames punti: tlieta marbuta mal-ħidma tal-partit u tnejn marbuta ma' ħsieb politiku li nemmen li l-partit għandu jmexxi 'l quddiem flimkien ma' għazliet oħra li rridu nwettqu f'oqsma oħra. L-ewwel nett nemmen li l-partit mill-ġdid għandu jwettaq ħidma mill-aktar wiesgħa biex jerġa' jmur lura għand in-nies. Nemmen li l-aqwa proċess li għandu jseħħ huwa proċess ta' outreach fejn il-partit, aktar mill-jistenna lin-nies jiġu għandu, ikun hu li jmur għand in-nies. Dan huwa ferm meħtieġ biex nifhmu kif is-suċċess li qiegħed jikseb dan il-Gvern qed jolqot lin-nies u naraw liema huma dawk l-oqsma u każijiet li fihom il-Gvern għadu ma laħaqx lin-nies u lill-familji. Marbut ma' dan l-outreach, hemm il-bżonn li mill-ġdid il-partit ikun il-benniena tal-ideat ġodda li jkunu s-sisien tal-viżjoni għall-futur tal-partit u tal-ħidma tal-Gvern. Hemm bżonn li nsaħħu l-mezzi tax-xandir tal-partit biex bl-aħjar mod possibbli nwasslu l-viżjoni tagħna u l-messaġġ politiku dwar dak li qed iseħħ u 'l fejn irridu nieħdu lil dan il-pajjiz. Flimkien ma' dan l-għan hemm il-ħtieġa li nsaħħu l-finanzi tal-partit filwaqt li nuru biċ-ċar il-kredenzjali tagħna favur it-trasparenza. Nemmen li l-ġid li qed jinħoloq jeħtieg li jitqassam aktar u b'mod aħjar u għalhekk qed inressaq l-idea li l-partit iniedi proċess ta' diskussjoni wiesgħa biex ikollna żieda gradwali fil-paga minima. Dan huwa mezz biex naċċertaw li l-ġid jitgawda aktar minn kulħadd. Bl-istess mod nemmen li, fit-tfassil tal-policies tiegħu, il-partit għandu jippromovi tijib fil-kwalità tal-ħajja tal-poplu. Dan għandu jsir permezz ta' ħidma li ttejjeb l-ambjent li ngħixu fih, kif ukoll miżuri li jinkoraġġixxu aktar nies iqattgħu aktar ħin mal-familja tagħhom. Dawn huma l-ħames prijoritajiet ewlenin li qed immexxi 'l quddiem. Konvint li b'ħidma aktar wiesgħa li twassal aktar il-ħidma tal-Partit Laburista nkomplu niksbu suċċess.